На основу члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чланом 5. став (1) и став (2) тачка (в) и чланом 6. Оквирног споразума између Владе Републике Србије и Комисије европских заједница о правилима за сарадњу која се односе на финансијску помоћ Европске заједнице Републици Србији у оквиру спровођења помоћи према правилима инструмента претприступне помоћи (ИПА) („Службени гласник РС – Међународни уговори”, број 124/07),

Влада доноси

**ОДЛУКУ**

**о одређивању одговорних лица и тела у систему управљања програмима претприступне помоћи Европске уније за период 2007–2013. године**

1. Овом одлуком одређују се одговорна лица и тела у систему управљања програмима претприступне помоћи Европске уније за период 2007–2013. године: национални службеник за акредитацију, национални ИПА кординатор, Технички секретаријат националног ИПА кординатора, национални службеник за одобравање, Национални фонд, одговорна лица и тела за послове оперативне структуре за управљање програмима претприступне помоћи Европске уније у оквиру ИПА компоненте I – Помоћ у транзицији и изградња институција и компоненте IIб – Прекогранична сарадња са државама корисницама ИПА.

2. За националног службеника за акредитацију, одређује се министар финансија.

3. За националног ИПА координатора, одређује се државни секретар у Министарству за европске интеграције који је овлашћен да прати, усмерава и координира рад свих организационих јединица.

4. Одређује се Министарство за европске интеграције – Сектор за планирање, програмирање, праћење и извештавање о средствима Европске уније и развојној помоћи за Технички секретаријат националног ИПА координатора.

5. За националног службеника за одобравање, одређује се државни секретар у Министарству финансија овлашћен да усмерава и координира рад Сектора за уговарање и финансирање програма из средстава Европске уније, Сектора за управљање средствима Европске уније, Сектора за међународну сарадњу и европске интеграције и Сектора – Централне јединице за хармонизацију.

Помоћник министра који руководи Сектором за управљање средствима Европске уније у оквиру Министарства финансија замењује националног службеника за одобравање у његовом одсуству.

6. Одређује се Министарство финансија – Одељење за национални фонд за управљање средствима Европске уније у оквиру Сектора за управљање средствима Европске уније за обављање послова националног фонда.

7. За службеника за одобравање програма у оквиру ИПА компоненте I – Помоћ у транзицији и изградња институција и компоненте IIб – Прекогранична сарадња са државама корисницама ИПА, и за одговорно лице за послове Тела за уговарање у оперативној структури за управљање програмима претприступне помоћи Европске уније у оквиру ИПА компоненте I – Помоћ у транзицији и изградња институција и компоненте IIб – Прекогранична сарадња са државама корисницама ИПА, одређује се помоћник министра који руководи Сектором за уговарање и финансирање програма из средстава Европске уније у оквиру Министарства финансија.

8. Одређује се Министарство финансија – Сектор за уговарање и финансирање програма из средстава Европске уније за Тело за уговарање у оперативној структури за управљање програмима претприступне помоћи Европске уније у оквиру ИПА компоненте I – Помоћ у транзицији и изградња институција и компоненте IIб – Прекогранична сарадња са државама корисницама ИПА.

9. Одређује се Министарство за европске интеграције – Група за подршку Управљачком органу за програме прекограничне сарадње и руководиоцу Оперативне структуре у оквиру Сектора за програме европске територијалне сарадње, за јединицу задужену за подршку одговорном лицу за послове Оперативне структуре за спровођење програма претприступне помоћи у оквиру ИПА компоненте IIб – Прекогранична сарадња са државама корисницама ИПА.

10. За одговорно лице за послове оперативне структуре за управљање програмима претприступне помоћи у оквиру ИПА компоненте IIб – Прекогранична сарадња са државама корисницама ИПА, одређује се помоћник министра који руководи Сектором за програме европске територијалне сарадње у оквиру Министарства за европске интеграције.

11. Одређује се Министарство за европске интеграције – Одсек за програмирање и праћење програма прекограничне сарадње са кандидатима за чланство у ЕУ и Група за систем управљања и контроле за програме са кандидатима за чланство у ЕУ у оквиру Сектора за програме европске територијалне сарадње, за Тело за програме прекограничне сарадње.

12. Одређује се Министарство финансија – Oдељење за сузбијање неправилности и превара у поступању са финансијским средствима Европске уније (АФКОС), за тело за сузбијање неправилности и превара у поступању са финансијским средствима Европске уније.

13. Даном ступања на снагу ове одлуке престаје да важи Одлука о одређивању одговорних лица и тела у систему управљања програмима претприступне помоћи Европске уније за период 2007–2013. године („Службени гласник РС”, бр. 101/17, 68/18, 3/19, 130/22 и 101/24).

14. Ова одлука ступа на снагу наредног дана од дана објављивања у „Службеном гласнику Републике Србије”.

05 број 337-6479/2025

У Београду, 21. јуна 2025. године

**Влада**

Председник,

проф. др **Ђуро Мацут,** с.р.